****

**REPUBLIKA HRVATSKA**

**ZADARSKA ŽUPANIJA**

** OPĆINA PRIVLAKA**

Ivana Pavla II 46, 23233 PRIVLAKA

KLASA: 400-08/23-01/01

URBROJ: 2198/28-01-23-5

Privlaka, 20. studenog 2023. godine

Na temelju članka 42. Zakona o proračunu („Narodne novine“ broj 144/21) i članka 30. Statuta Općine Privlaka („Službeni glasnik Zadarske županije“ broj 05/18, 07/21, 11/22, „Službeni glasnik Općine Privlaka“, broj 04/23), Općinsko vijeće općine Privlaka na 15. sjednici održanoj dana 20. studenog 2023. godine donosi

**ODLUKU**

**o izvršavanju Proračuna Općine Privlaka za 2024. godinu**

**I. OPĆE ODREDBE**

**Članak 1.**

 Ovom Odlukom utvrđuje se struktura prihoda i primitaka te rashoda i izdataka Proračuna općine Privlaka za 2024. godinu ( u daljnjem tekstu: Proračun), njegovo izvršenje, upravljanje financijskom i nefinancijskom imovinom, prava i obveze proračunskog korisnika i korisnika proračuna, zaduživanje i davanja jamstava te druga pitanja vezana za izvršenje proračuna.

**Članak 2.**

 Proračun se sastoji od Općeg i Posebnog dijela, obrazloženja proračuna te financijskog plana proračunskog korisnika.

Opći dio Proračuna sadrži: Sažetak računa prihoda i rashoda i sažetak računa financiranja, Račun prihoda i rashoda, te preneseni višak ili preneseni manjak.

Sažetak računa prihoda i rashoda i sažetak Računa financiranja - ukupni prihodi poslovanja i prihodi od prodaje nefinancijske imovine, ukupni rashodi poslovanja i rashodi za nabavu nefinancijske imovine, ukupni primici od financijske imovine i zaduživanja i izdaci za financijsku imovinu i otplatu zajmova

Račun prihoda i rashoda - ukupni prihodi i rashodi iskazani prema izvorima financiranja na razini skupine, te ukupni rashodi iskazani po funkcijskoj klasifikaciji

Račun financiranja - ukupni primici od financijske imovine i zaduživanja i izdaci za financijsku imovinu i otplatu zaduživanja iskazani prema izvorima financiranja i ekonomskoj klasifikaciji na razini skupine

Preneseni višak ili preneseni manjak - ako ukupni prihodi i primici nisu u ravnoteži s rashodima i izdacima, opći dio proračuna sadrži i preneseni višak odnosno manjak prihoda nad rashodima

Višegodišnji plan uravnoteženja - ako Jedinica lokalne i područne (regionalne) samouprave ne mogu preneseni manjak prihoda nad rashodima podmiriti do kraja proračunske godine, obvezni su izraditi višegodišnji plan uravnoteženja za razdoblje za koje se proračun donosi.

Ako jedinica lokalne i područne (regionalne) samouprave ne mogu preneseni višak u cijelosti iskoristiti u jednoj proračunskoj godini, korištenje viškova planiraju višegodišnjim planom uravnoteženja za razdoblje za koje se proračun donosi.

Posebni dio proračuna sadrži plan rashoda i izdataka proračuna Jedinice lokalne i područne (regionalne) samouprave i njihovih proračunskih korisnika - rashodi i izdaci Jedinice lokalne i područne (regionalne) samouprave i njihovih proračunskih korisnika iskazanih po organizacijskoj klasifikaciji, izvorima financiranja i ekonomskoj klasifikaciji na razini skupine, raspoređenih u programe a prikazanih kroz projekte i aktivnosti.

Obrazloženje proračuna sadrži obrazloženje općeg i posebnog dijela proračuna - obrazloženje općeg dijela proračuna sadrži obrazloženje prihoda i rashoda, primitaka i izdataka i obrazloženje prenesenog viška odnosno manjka, obrazloženje posebnog djela proračuna temelji se na obrazloženjima financijskih planova proračunskih korisnika, a sastoje se od obrazloženja aktivnosti i projekata zajedno s ciljevima i pokazateljima uspješnosti iz akta o strateškom planiranju.

U Proračun Općine Privlaka uključeni su i vlastiti i namjenski prihodi i primici te rashodi i izdaci proračunskog korisnika Dječjeg vrtića „Sabunić“.

**Članak 3.**

Nositelji posebnog dijela Proračuna su:

* Razdjel 001 – Predstavničko tijelo
* Razdjel 002 – Izvršno tijelo
* Razdjel 003 – Upravno tijelo

**II. IZVRŠAVANJE PRORAČUNA**

**Članak 4.**

Proračun se izvršava od 01. siječnja do 31. prosinca 2024. godine. Proračunska sredstva koristiti će se samo za namjene koje su određene Proračunom. Proračunska sredstva za korisnike Proračuna doznačuju se u skladu sa dinamikom ostvarenja proračunskih prihoda. Proračunski korisnik i korisnici proračuna smiju doznačena sredstva koristiti isključivo u skladu i namjenom i u visini utvrđenoj Proračunom odnosno Programima javnih potreba te u skladu s godišnjim financijskim planovima.

**Članak 5.**

Nalogodavac i odgovorna osoba za izvršavanje Proračuna u cjelini je Općinski načelnik. Odgovornost za izvršavanje Proračuna u smislu odredbe stavka 1. ovog članka podrazumijeva odgovornost za preuzimanje i verifikaciju obveza, izdavanje naloga za plaćanje na teret proračunskih sredstava, te za utvrđivanje prava naplate i izdavanje naloga za naplatu u korist proračunskih sredstava.

**Članak 6.**

Plaćanje predujma moguće je samo iznimno, na temelju odluke Općinskog načelnika.

**Članak 7.**

Općinski načelnik može odobriti preraspodjelu sredstava na proračunskim stavkama kod proračunskih korisnika i korisnika proračuna najviše do 5% rashoda i izdataka na proračunskoj stavci koja se umanjuje.

Općinski načelnik o preraspodjelama izvještava Općinsko vijeće prilikom podnošenja polugodišnjeg i godišnjeg izvještaja o izvršenju Proračuna.

**Članak 8.**

Ako se u tijeku proračunske godine zbog nastanka novih obveza za Proračun ili zbog promjena gospodarskih kretanja povećaju rashodi ili izdaci, odnosno smanje prihodi ili primici Proračuna, Općinski načelnik može obustaviti izvršavanje pojedinih rashoda ili izdataka najviše 45 dana. Općinski načelnik donosi privremene mjere obustave. Ako se za vrijeme provođenja mjera privremene obustave izvršavanja Proračuna, Proračun ne može uravnotežiti, Općinski načelnik mora najkasnije u roku od 15 dana prije isteka roka za privremenu obustavu izvršavanja Proračuna predložiti izmjene i dopune Proračuna, kojima se ponovno uravnotežuju prihodi i primici odnosno rashodi i izdaci Proračuna.

Ako tijekom proračunske godine dođe do neusklađenosti planiranih prihoda/primitaka i rashoda/izdataka Proračuna izvršiti će se njegovo ponovno uravnoteženje, putem izmjena i dopuna.

**Članak 9**

Za nepredviđene namjene, za koje u Proračunu nisu osigurana sredstva ili za namjene za koje se tijekom godine pokaže da nisu utvrđena dostatna sredstva jer ih pri planiranju nije bilo moguće predvidjeti, te za druge nepredviđene rashode, koristit će se sredstva proračunske zalihe. O korištenju proračunske zalihe odlučuje Općinski načelnik te o tome izvještava općinsko vijeće.

Proračunska zaliha za 2024. godinu iznosi 33.000,00 EUR.

**Članak 10.**

Preuzimanje obveza na teret Proračuna po ugovorima koji zahtijevaju plaćanje u sljedećim godinama odobrava Općinski načelnik.

**Članak 11.**

Proračunska sredstva koristiti će se samo za namjene koje su određene Proračunom, i to do visine utvrđene u njegovom Posebnom dijelu.

**Članak 12.**

Aktivnosti i projekti financirani iz sredstava Europske unije, te kapitalni projekti, koji nisu izvršeni do kraja 2024. godine, mogu se prenijeti i izvršavati u 2025. godini, pod uvjetom da su proračunska sredstva, koja su za njihovu provedbu bila osigurana u Proračunu za 2024. godinu, na kraju 2024. godine ostala neizvršena ili izvršena u iznosu manjem od planiranog.

**Članak 13.**

Javna nabava provodi se sukladno Zakonu o javnoj nabavi i provodi je pročelnik Jedinstvenog upravnog odjela.

**III. PRIHODI PRORAČUNA**

**Članak 14.**

Prihodi Proračuna ubiru se i uplaćuju u Proračun u skladu sa Zakonom i drugim propisima neovisno o prihodima planiranim u Proračunu.

**Članak 15.**

Prihodi koji se ostvare iz pomoći i donacija, prihodi za posebne namjene, prihodi od prodaje ili zamjene imovine u vlasništvu općine, namjenski primici od zaduživanja i iz drugih izvora, namjenski su prihodi Proračuna.

Prihodi koji se ostvare od obavljanja poslova na tržištu i u tržišnim uvjetima vlastiti su prihodi Proračuna.

**Članak 16.**

Ako su namjenski i vlastiti prihodi uplaćeni u nižem opsegu nego što je to planirano u Proračunu, obveze se mogu preuzeti i plaćati samo u visini stvarno uplaćenih, odnosno raspoloživih sredstava.

Uplaćeni i preneseni, a manje planirani namjenski i vlastiti prihodi mogu se izvršavati iznad planiranih iznosa, a do visine uplaćenih, odnosno prenesenih sredstava.

Uplaćeni i preneseni namjenski i vlastiti prihodi mogu se koristiti prema naknadno utvrđenim aktivnostima ili projektima u proračunu uz prethodnu suglasnost Općinskog načelnika.

**Članak 17.**

Namjenski i vlastiti prihodi koji nisu iskorišteni u prethodnoj godini prenose se u proračun za tekuću proračunsku godinu.

**IV. ISPLATE SREDSTAVA IZ PRORAČUNA**

**Članak 18.**

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja. Općinski načelnik, odnosno osoba na koju je to pravo preneseno, mora prije isplate provjeriti i

potpisati pravni temelj i visinu obveze koja proizlazi iz knjigovodstvene isprave.

Nalog za isplatu iz Proračuna s oznakom pozicije Proračuna izdaje Općinski načelnik, odnosno osobe na koje je to pravo preneseno.

**V. UPRAVLJANJE FINANCIJSKOM I NEFINANCIJSKOM IMOVINOM**

**Članak 19.**

Imovinu Općine čine financijska i nefinancijska imovina kojom upravlja Općinski načelnik u skladu s posebnim propisima i Statutom Općine.

**Članak 20.**

Raspoloživim novčanim sredstvima na računu Proračuna upravlja Općinski načelnik.

Raspoloživa novčana sredstva mogu se oročavati kod poslovne banke poštujući načela sigurnosti i likvidnosti. Odluku o oročavanju donosi Općinski načelnik.

Novčana sredstva iz stavka 1. ovoga članka mogu se oročavati samo do 31. prosinca tekuće godine.

**Članak 21.**

Stanje nefinancijske imovine utvrđuje se jedanput godišnje, prilikom popisa koji je sastavni dio Izvješća na dan 31. prosinca tekuće godine.

Jedinstveni upravni odjel Općine dužan je sve promjene na imovini Općine dostaviti Komisiji za popis općinske imovine do kraja godine. Načelnik imenuje Komisiju za popis Općinske imovine te donosi odluku o prihvaćanju Izvješća o obavljenom popisu.

**VI. PRAVA I OBVEZE** **PRORAČUNSKOG KORISNIKA** **I KORISNIKA PRORAČUNA**

**Članak 22.**

Čelnik proračunskog korisnika odgovoran je za planiranje i izvršavanje dijela Proračuna. Odgovoran je za zakonitost, svrsishodnost, učinkovitost i za ekonomično raspolaganje proračunskim sredstvima koja su planirana Proračunom i financijskim planom. Također je odgovoran za preuzimanje obveza, te izdavanje naloga za plaćanje.

Proračunski korisnik dostavlja godišnji obračun svog financijskog plana do 31. siječnja tekuće godine koji se zajedno s Godišnjim obračunom Proračuna općine Privlaka konsolidira i dostavlja Općinskom Vijeću do kraja travnja tekuće godine.

Prihode od donacija proračunski korisnik nije obvezan uplaćivati u Proračun Općine Privlaka, a višak prihoda koji ostvari proračunski korisnik ne vraća u Općinski proračun već ga koristi za rashode planirane u slijedećoj godini.

**Članak 23.**

Ostali korisnici proračunskih sredstava dužni su dostaviti svoja financijska izvješća o utrošenim sredstvima koja su dobili kroz tekuće donacije iz Proračuna Općine Privlaka.

**VII. ZADUŽIVANJE I DAVANJE JAMSTVA**

**Članak 24.**

Općina Privlaka se može zaduživati, davati suglasnosti, odnosno jamstva u skladu s Zakonom o Proračunu i Pravilniku o postupku zaduživanja te davanja jamstva i suglasnosti JLP(R)S. Odluku o davanju jamstava kao i Odluku o zaduživanju Općine Privlaka donosi Općinsko vijeće uz prethodnu suglasnost Vlade, a sukladno odredbama Zakona o proračunu.

**Članak 25.**

Jedinstveni upravni odjel dužan je o stanju po izdanim zaduženjima, jamstvima i suglasnostima izvijestiti Ministarstvo financija na obrascima i rokovima kako je određeno Zakonom o proračunu.

**VIII. PRIJELAZNE I ZAVRŠNE ODREDBE**

**Članak 26.**

Ova odluka primjenjivat će se od 01. siječnja 2024. godine, a objavit će se u "Službenom glasniku Općine Privlaka".

OPĆINA PRIVLAKA
OPĆINSKO VIJEĆE
Predsjednik
Nikica Begonja, v.r.